五月二十八日塘頭小集呈同遊劉元煇楊復之
作者：方回
朝代：宋

paragraphs: 山中五日寒，霖雨久不止。
稍稍雲意開，駸駸日色美。
駕言出東城，道傍玩流水。
胸次積滯悶，一見似可洗。
問訊元方兄，太息雍端子。
養性在知命，制事當達理。
病乃老人常，貧非志士恥。
時運縱衰謝，見趣肯卑鄙。
荒野叩槿楥，幽軒俯蓮沚。
吾友跫然來，君子有酒旨。
青甘剖嘉瓜，碧脆摘新李。
加籩何必多，真率故佳爾。
學道氣臭合，成文笑談綺。
鳴禽窺林間，跳魚出波底。
驚見我輩人，未有客如此。
良晤匪易得，淺醉彌可喜。
會當時盍簪，斯樂未云已。